Këtë javë në Uashington
Presidenti Barack Obama do të vazhdojë përpjekjet për të siguruar mbështetje për ndërhyrje në Siri
Kjo javë mund të përcaktojë nëse Shtetet e Bashkuara ndërmarrin një ndërhyrje ushtarake kundër regjimit të Presidentit sirian Bashar al-Assad. Presidenti Barack Obama do të paraqesë argumentat e tij për veprim para një publiku përgjithësisht mosbesues me një fjalim televiziv nesër. Amerikanët do të dëgjojnë argumenta për ndërhyrje ushtarake nga një president që erdhi në pushtet me premtimin për të fashitur angazhimet në luftrat aktuale dhe për të shmangur të reja, nëse siguria e vendit nuk rrezikohet në mënyrë të drejtpërdrejtë. Zoti Obama do të paraqesë argumentin se Amerika është vërtet e kërcënuar nga përdorimi i armëve kimike. Protestuesit kundër ndërhyrjes i kanë shprehur pikëpamjet e tyre në Uashington. Në Teksas... Dhe në Siatëll. Senatori republikan John McCain që mbështet përdorimin e forcës në Siri, u gjend përballë qytetarëve që e vënë në dyshim aftësinë e Amerikës për një ndikim pozitiv në Lindjen e Mesme. Senatori McCain thotë se Amerika duhet të mbajë fjalën. Nuk ka aspak siguri që autorizimi i përdorimit të forcës në Siri, do të miratohet nga dy dhomat e Kongresit. Presidenti Obama thotë se do që të ketë mbështetje legjislative për goditje ushtarake, por se nuk ka nevojë për të, për të vepruar. Javën e kaluar, një komision i Senatit miratoi një rezolutë për përdorimin e forcës në Siri. Kongresi i rikthehet punës sot, pas një pushimi pesë javor.